Regering praat met moontlike vennote vir SAL – Cyril | Netwerk24
Deur Lameez Omarjee, Fin24 14 Oktober 2019 17:58
Die president het Maandag op die Financial Times Africa-beraad in Londen gepraat.
Hy het die openingsrede gelewer op hierdie internasionale beraad vir beleggers en sakelui.
Tydens 'n vraag-en-antwoord-sessie het hy meer besonderhede gegee oor die regering se standpunt oor die toekomstige rol van die private sektor in staatsondernemings.
Een van dié moontlike vennootskappe is by die SAL.
"Ons het op rekord gesê ons is oop vir deelname van die private sektor ten opsigte van sommige van ons staatsondernemings.
"Ons praat byvoorbeeld met 'n paar belangstellende partye oor die SAL."
Die SAL het sedert 2011 nog nie 'n wins behaal nie en het verlede week die uitreiking van sy finansiële state vir die boekjaar tot einde Maart uitgestel weens onsekerheid oor sy status as lopende saak.
Die ANC-regering steun nie privatisering nie, maar het al herhaaldelik gesê hy sal die verkoop van 'n strategiese ekwiteitsbelang in die SAL oorweeg.
Aan die begin van Oktober het Ethiopian Airlines, Afrika se suksesvolste lugdiens, aangedui dat hy belang stel om 'n belang in die beleërde SAL te koop.
Die banke dreig om nie weer enige nuwe lenings aan die SAL toe te staan as hy nie eers 'n plan het om sy bestaande skuld van R9,2 miljard af te betaal nie.